Farandsýningar eins og þessi voru liður í starfi ljósmyndafélaga og –klúbba þar sem félagsmenn bjuggu til ljósmyndasýningar og síðan var skiptst á ljósmyndasýningum á milli félaga eða hópa , frá einni borg til annarrar eða á milli landa . Myndirnar voru síðan skoðaðar sameiginlega á félagsfundum og myndefnið og nálgunin rædd . Þannig bárust straumar og stefnur í ljósmyndun á milli landa . Eftir seinni heimsstyrjöldina óx hreyfing ljósmyndafélaga hratt um alla Evrópu . Ísland var þar engin undantekning og ljósmyndarar hér tóku virkan þátt í sýningaskiptum . Fimm slíkar ljósmyndasýningar eru varðveittar í safninu . [ 1 ] Tvær þeirra eru með myndum íslenskra ljósmyndara , sem hefur verið safnað saman og þær sendar utan á vegum FÍAL ( Félags íslenskra áhugaljósmyndara ) . Önnur er frá árinu 1957 [ 2 ] og var send til Sviss , en hin er frá árinu 1963 [ 3 ] og var send til Þýskalands . Sú þriðja er með myndum frá ljósmyndaklúbbi í Búdapest í Ungverjalandi [ 4 ] og hefur borist hingað en ekki verið endursend eins og ætlast var til . Loks eru tvær sýningar sem hafa verið sendar til Ljósmyndarafélags Íslands , en það var félag atvinnuljósmyndara . [ 5 ] Önnur er finnsk , líklega frá árinu 1955 [ 6 ] , en hin er þessi fyrrnefnda sænska . Í fundargerðarbók félagsins er greint frá þingi í tilefni af afmæli sænska ljósmyndarafélagsins árið 1955 . Síðan segir : „ Í sambandi við þingið kom til tals að fá myndasýningu frá þekktum ljósmyndurum á Norðurlöndum , og væri það til athugunar á næstunni . “ Líklegt má telja að þessar tvær norrænu sýningar hafi borist hingað í kjölfarið . Það er athyglisvert að atvinnumannafélögin hafi þannig tekið upp starfshætti áhugafélaganna . Sænska farandsýningin er með 47 ljósmyndum eftir níu lykil ljósmyndara Svíþjóðar þessa tíma . Þeir eru allir kunnir í sænskri ljósmyndasögu : Arne Wahlberg ( 1905 - 1987 ) , K. W. Gullers ( 1916 - 1998 ) , Pål Nils Nilsson ( 1929 - 2002 ) , Lennart Olson ( 1925 - 2010 ) , Rolf Winquist ( 1910 - 1968 ) , Kerstin Bernhard ( 1914 - 2004 ) , Sune Sundahl ( 1921 - 2008 ) , Stig T. Karlsson ( 1930 - 2015 ) og Sten Didrik Bellander ( 1921 - 2001 ) . Sýningin hefur borist Ljósmyndarafélagi Íslands frá Institute of British Photographers , sem hefur þá verið uppálagt að senda hana áfram hingað . [ 7 ] Myndefnin eru margbreytileg eftir ljósmyndurum og sýna hve ljósmyndun kom inn á mörg svið sænsks samfélags og gengdi fjölbreyttu hlutverki : auglýsingar , tíska , byggingarlist , iðnaður , hönnun og blaðaljósmyndun , að ógleymdu menningarlandslagi og portretti . Myndirnar vitna eðlilega um ríkjandi fagurfræði eftirstríðsáranna , en það sem einkennir þær fyrst og fremst er myndræn nálgun . Myndbyggingin er aðalatriðið óháð myndefninu . [ 1 ] Þrjár þeirra bárust frá Hjálmari R. Bárðarsyni , en hann var í forsvari fyrir Félag íslenskra áhugaljósmyndara ( FÍAL ) , regnhlífasamtök íslenskra ljósmyndaklúbba og félaga . [ 2 ] Hún hefur að geyma 33 stækkanir eftir 10 ljósmyndara . [ 3 ] Hún hefur að geyma 45 stækkanir eftir 25 ljósmyndara . [ 4 ] Hún hefur að geyma 20 stækkanir eftir 18 ljósmyndara . [ 5 ] Sýningarnar bárust með filmusafni Þóris H. Óskarssonar , sem lengi var formaður Ljósmyndarafélags Íslands . [ 6 ] Hún hefur að geyma 36 stækkanir eftir tvo ljósmyndara bræðurna Otso og Matti Pietien . Að ósk finnska ljósmyndasafnsins var ákveðið að afhenda safninu myndirnar þar sem talið var að þær hefðu mikið gildi í finnskri ljósmyndasögu . [ 7 ] Fulltrúar Ljósmyndarafélags Íslands hafa farið til Stokkhólms vegna 60 ára afmælis sænska ljósmyndarafélagsins . Þjms . Ljósmyndarafélag Íslands fundarbók 1926 - 1958 . Fundargerð 21. nóvember 1955 .